आहा–रारा पोखरा गोल्डकप : मनाङसँग जावलाखेलको बदला
मनाङ मर्स्याङ्दी क्लबलाई सडन डेथको सिकार बनाउँदै जावलाखेल युथ क्लब पोखरामा जारी २३ औं आहा–रारा पोखरा गोल्डकप फुटबलको सेमिफाइनल पुगेको छ । 
पोखरा — मनाङ मर्स्याङ्दी क्लबलाई सडन डेथको सिकार बनाउँदै जावलाखेल युथ क्लब पोखरामा जारी २३ औं आहा–रारा पोखरा गोल्डकप फुटबलको सेमिफाइनल पुगेको छ । निर्धारित समय १–१ को बराबरीमा टुंगिएपछि खेल अतिरिक्त ३० मिनेट र टाइब्रेकर हुँदै सडनडेथसम्म पुगेको हो । पोखरामा सर्वाधिक समर्थक रहेको र पोखरालाई आफ्नो घरेलु भूमि मान्ने छपल्टको उपाधि विजेता मनाङ जावलाखेलसँग सडन डेथमा स्तब्ध हुँदै क्वाटरफाइनलबाटै बाहिरियो । प्रतिस्पर्धात्मक खेलमा पहिलो हाफ गोलरहित बराबरीमा टुंगिएको थियो । खेलको ५५ औं मिनेटमा जावलाखेलका हिसुब थपलियाले गोल गर्दै अग्रता दिलाए । सुदीप श्रेष्ठको पासलाई बक्सभित्र रहेका हिसुबले मनाङका गोलरक्षक जियारथ शेखलाई बिट गर्दै गरेको प्रहार गोलमा परिणत भयो ।निर्धारित समयको अन्तिममा मनाङ खेलमा फर्कियो । खेलको ८९ औं मिनेटमा मनाङले बराबरी गोल फर्कायो । मनाङका राजेश परियारले जावलाखेलको पेनाल्टी बक्सबाट गरेको प्रहार सिधै गोलमा परिणत भयो । अतिरिक्त ३० मिनेटमा दुवै टिमले गोल थप्न सकेन । खेल टाइब्रेकरमा पुग्यो । पहिलो ५ पेनाल्टीमा दुवै टिमले ४–४ गोल गरेपछि खेल सडनडेथमा पुगेको थियो । त्यसपछिको ४–४ प्रहारमा जावलाखेलले ३ र मनाङले २ गोलमात्रै गरेको थियो । अन्तिम पेनाल्टी प्रहारका लागि आएका मनाङका रन्दीप पौडेलको गोलरक्षक युनेश चौधरीले बचाउ गरेपछि जावलाखेलले १२ वर्षअघिको हारको बदला लिने अवसर पायो । ०६८ मा १० औं संस्करणको फाइनलमा पुगेर पनि जावलाखेल मनाङसँग २–० ले पराजित हुनुपरेको थियो । अतिरिक्त ३० मिनेटको इन्ज्युरी समयमा युनेश मैदान छिरेका थिए । पहिलो रोजाइका गोलकिपर अनिश देउलाको स्थानमा उनी आएका थिए । खेलमा तीन पेनाल्टी बचाउ गरेका उनी प्लेयर अफ द म्याच बने । जावलाखेलले बुधबार थ्रीस्टारसँग सेमिफाइनल खेल्नेछ । मंगलबार अन्तिम क्वाटरफाइनल खेल चर्च ब्वाइज क्लब र नेपाल पुलिस क्लबबीच हुनेछ ।